НыбжьыщIэхэм Сочэ кIуэну загъэхьэзыр
«ДыгъафIэ къалэ» Сабий творчествэмкIэ академием щекIуэкIащ республикэм и математик ныбжьыщIэхэм я зэхьэзэхуэ. «Сириус» центрым къыхилъхьа егъэджэныгъэ программэм ипкъ иткIэ, абы пашэ щыхъуа сабийхэр хэтынущ щэкIуэгъуэ мазэм Сочэ къалэм щекIуэкIыну урысейпсо зэпеуэм.
Республикэм и курыт школхэм я 7 — 9-нэ классхэм щеджэхэм ящыщу гукъыдэж зиIэ дэтхэнэри хэтащ зэпеуэм и япэ Iыхьэм. Абыхэм лэжьыгъэхэр ягъэзащIэри, Интернетым и IэмалхэмкIэ центрым ягъэхьыжащ. КъэпщытакIуэхэр хэплъэжа нэужь, зэхьэзэхуэм и етIуанэ Iыхьэм хэтыпхъэу къалъытащ еджакIуэ 44-рэ. Абыхэм ящыщу 29-р «ДыгъафIэ къалэм» и гъэсэнхэщ, адрейхэр республикэм и нэгъуэщI курыт школхэм щоджэ.
Фигу къэдгъэкIыжынщи, «Сириус» егъэджэныгъэ центрыр «Зэчиймрэ ехъулIэныгъэмрэ» Егъэджэныгъэ фондым Сочэ къалэм къыщызэригъэпэщащ 2014 гъэм и дыгъэгъазэм. Фондым и жэрдэмщIакIуэхэм яхэтщ Урысей Федерацэм щыцIэрыIуэ щIэныгъэлIхэр, егъэджакIуэхэр, щэнхабзэмрэ спортымрэ я лэжьакIуэхэр. «Сириус»-м и къалэн нэхъыщхьэхэм ящыщщ сабий зэчиифIэхэр гъэбелджылынымрэ абыхэм ябгъэдэлъ зэфIэкIым адэкIи зегъэужьынымрэ.
ЩХЬЭЛЫКЪУЭ Дисэ.
